হিন্দু পৌরাণিক কাহিনি মতে— ঋষি বিশেষ। ইনি পৌরাণিক মহাকাব্য মহাভারত, অষ্টাদশ মহাপুরাণ ও উপপুরাণ, বেদান্তদর্শন, ভাগবত প্রভৃতির রচয়িতা এবং বেদের বিভাগকর্তা ঋষি। যমুনানদীতে খেয়া নৌকার ভিতর পরাশর মুনি সত্যবতীর (মৎস্যগন্ধা) সাথে মিলিত হলে, সত্যবতী গর্ভবতী হন। পরে যমুনার একটি দ্বীপে এঁর জন্ম হয়।এই সন্তানের গায়ের রঙ কালো এবং যমুনার দ্বীপে জন্মগ্রহণ করেন বলে এর নাম রাখা হয় কৃষ্ণ-দ্বৈপায়ন। এঁর মাথায় কপিল বর্ণের জটা ছিল। তাঁর চোখ ছিল উজ্জ্বল ও মুখে পিঙ্গল বর্ণের দাড়ি ছিল। xa0তিনি তপস্যাবলে মহর্ষিত্ব প্রাপ্ত হয়ে বেদকে চার ভাগে ভাগ করেছিলেন। এই কারণে ইনি বেদব্যাস বা ব্যাস নামে পরিচিত হন। xa0জন্মের পরপরই তিনি তাঁর মায়ের অনুমতি নিয়ে তপস্যার জন্য যাত্রা করেন। এঁর তপস্যার স্থান ছিল বদরিকাশ্রম। এই কারণে তিনি বাদরায়ণ নামেও পরিচিত ছিলেন।[সূত্র : মহাভারত। আদিপর্ব। ত্রিষষ্টিতম অধ্যায়। ব্যাসের জন্মবৃত্তান্ত]মহাভারতের মতে– xa0তিনি মহাভারত লিপিবদ্ধ করার জন্য ব্রহ্মার কাছে একজন লিপিকার নিয়োগের পরামর্শ গ্রহণ করতে গেলে, ব্রহ্মা গণেশকে নিয়োগ করতে বলেন। গণেশ এই শর্তে লিপিকার হতে সম্মত হলেন যে, লিপিবদ্ধ করার সময় তিনি ক্ষণমাত্রও থামবেন না। ব্যাস তাতে রাজী হয়ে অপর একটি শর্ত জুড়ে দিয়ে বললেন যে, গণেশ কোন বাক্যের অর্থ সম্পূর্ণ না বুঝে লিপিবদ্ধ করতে পারবেন না। এরপর গণেশ এই শর্তে রাজী হলে– মহাভারত লিখা শুরু হয়। ব্যাসদেব তাঁর শ্লোক রচনার মাঝে মাঝে কিছু জটিল শ্লোক রচনা করেতন- গণেশ এই শ্লোকগুলির অর্থ বুঝে লিখতে যে সময় ব্যয় করতেন, সেই সময়ের মধ্যে ব্যাসদেব আরও অনেক শ্লোক বানিয়ে ফেলতেন।[সূত্র : মহাভারত। আদিপর্ব। অনুক্রমণিকাধ্যায়। xa0ভারতলেখনার্থ গণেশের স্মরণ ]এঁর মা- সত্যবতীর সাথে পরবর্তী সময়ে শান্তনু নামক এক রাজার বিবাহ হয়। সত্যবতীর গর্ভে চিত্রাঙ্গদ ও বিচিত্রবীর্য নামে দুই সন্তান জন্মের পর শান্তনুর মৃত্যু হয়। এরপর সত্যবতীর সৎপুত্র ভীষ্ম, তাঁর বৈমাত্রেয় এই ভাই দুটিকে লালন পালন করেন। xa0ভীষ্ম চিত্রাঙ্গদকে সিংহাসনে বসান। তিন বৎসর রাজত্ব করার পর চিত্রাঙ্গদ, এক গন্ধর্বের সাথে যুদ্ধে পরাজিত ও নিহত হন। এরপর ভীষ্ম বিচিত্রবীর্যকে সিংহাসনে বসান। ভীষ্ম কাশীরাজের তিন কন্যাকে স্বয়ংবর সভা থেকে অপহরণ করে, দুই কন্যার (অম্বিকা ও অম্বালিকা।) সাথে তাঁর বিবাহ দেন। ইন্দ্রিপরায়ণ বিচিত্রবীর্য এই দুই স্ত্রীর সাথে অপরিমিত যৌনাচারে দুর্বল হয়ে পড়েন এবং অকালে নিঃসন্তান অবস্থায় যক্ষ্মারোগে মৃত্যুবরণ করেন। বংশ লোপ হওয়ার সম্ভাবনা দেখা দেওয়ায়, সত্যবতী ভীষ্মকে এই বিধবাদের গর্ভে সন্তান উৎপাদনের জন্য অনুরোধ করলে- ভীষ্ম সত্য রক্ষার্থে সে অনুরোধ প্রত্যাখান করেন। এরপর ভীষ্মের কাছে অনুমতি নিয়ে সত্যবতী তাঁর প্রথম পুত্র কৃষ্ণদ্বৈপায়নকে (ব্যাস) আহ্বান করেন।